昭陵六馬唐文皇戰馬也琢石象之立昭陵前客持石本示予爲賦此
作者：張耒
朝代：宋

paragraphs: 天將剗隋亂，帝逢六龍來。
森然風雲姿，颯爽毛骨開。
飆馳不及視，山立儼莫回。
長鳴馳八表，擾擾萬駑駘。
秦王龍鳳姿，魚鳥不足摧。
腰間大白羽，中物如風雷。
區區數豎子，縛取如提孩。
手持掃天帚，六合無塵埃。
艱難濟大業，一一非常材。
惟時六驥足，績與英衛陪。
功成鏘八鸞，玉輅行天街。
荒凉昭陵闕，古石埋蒼苔。